Den 30-årige kvinde, der tirsdag aften blev skudt i brystet ved Magasin i Lyngby, var et helt tilfældigt offer. Foto: Mathias Øgendal / Scanpix Denmark

Nordsjællands Politi leder efter gerningsmanden bag en skudepisode i Lyngby, hvor to mennesker blev ramt.

En 30-årig kvinde kom gående med sin fireårige datter i hånden, da hun tirsdag aften blev skudt ved Magasin i Lyngby i Nordsjælland.

Det oplyser Nordsjællands Politi til TV 2.

- Efter at hun havde været inde og handle, kom hun ud gennem døren, da det skete, og hun blev ramt, siger efterforskningsleder fra Nordsjællands Politi Henrik Gunst til Ritzau.

Ved tirsdagens skyderi blev en mand også såret. Politiet efterforsker sagen ud fra, at skyderiet kan være relateret til bandemiljøet. Kvinden var dog blot et tilfældigt offer.

Onsdag aften har politiet ikke foretaget nogle anholdelser.

- Det skete jo for 24 timer siden. 400 mennesker blev evakueret, og det var en skudepisode midt i alt muligt. Så vi arbejder i alle mulige retninger. Vi forsøger at samle alle trådene og danne os et overblik, siger Henrik Gunst.

- Lad mig sige det sådan her: Vi strammer altså grebet nu, når en helt uskyldig person blev ramt, tilføjer han.

Det andet skudoffer, en 22-årig mand, blev ramt omkring bagdelen og er uden for livsfare.

Ifølge TV 2's oplysninger har manden tilknytning til rockergruppen Satudarah.